Venerabili in Christo patri, domino et fauctori suo sincerissimo, domino Olauo, Dei gracia episcopo Aboensi, cum omni humilitate presentetur. Cum humillima nostri recommendacione in eo, qui dat salutem regibus, salutem sempiternam. Dominorum et amicorum in Christo amantissime. Multiplicatis beneficiis et tot benignis fauoribus, quibus nos et nostri ordinis et precipue monasterii Vallis gracie personas graciose prosequimini, grates condignas aut debitas insufficiencia nostra non valet exsoluere; precamur tamen, vt quod nostra non possit infirmitas, graciosa illa miserorum mediatrix, virgo Maria, meritis suis impetret apud illum, qui est graciarum omnium largifluus distributor, et præter illam mercedem et consolacionem perhennalem, quas omni dubio procul moto meruit et optinebit ipsa vestra innata et inolita benignitas, et nos et ipsi remanebimus velut hii, qui receptis beneficiis grati esse debeant et tenentur ad omnia, que vestram voluntatem et honorem respiciunt, perpetuis temporibus obligati. Ceterum, venerabilis in Christo pater et domine dilectissime, vestre magnifice dominacionis nec non sororum et fratrum dicti monasterii Vallis gracie litteris in profesto canonizationis beate matris nostre Birgitte receptis, lectis et intellectis, cum omni qua possumus reuerencia respondentes dicimus, decernimus et declaramus eleccionem illam, super qua earum versatur intencio, esse et fore nullam, irritam et inanem, nullisque juris communis aut nostri ordinis priuilegiorum viribus posse subsistere quomodolibet vel fulciri, quasi factam per eos, qui nullam habent in hac parte eligendi potestatem, et contra priuilegia et statuta nostri ordinis a Johanne xxiij:o edita et Martino quinto confirmata, per que nobis eleccio et ipsis de Valle gracie confirmacio seu approbacio competere possit et debeat omni casu. Hiis itaque perspicaci indagine perlustratis, et nobis iuxta pretactorum priuilegiorum, omni jure communi derogancium, formam et rigorem, ad veram, legittimam et regularem eleccionem procedentibus, quamuis plures in eleccionem deuenerint, maior tamen et sanior pars in fratrem Johannem Kylonis sua vota direxerunt, exceptis tribus uel quatuor sororibus quendam alium ex nostris fratribus nominantibus, in ipsum omnes consensimus, quem eciam mater et domina nostra abbatissa K. vice omnium elegit et rite electum publice nunciauit. Venerande igitur vestre paternali dileccioni humillime supplicamus, quatenus ei in execucione huiusmodi sue eleccionis et officii firmam et continuam assistenciam faciatis, considerantes quod et qualiter ea, que contra jus fiant, debeant vtique haberi pro infectis, et privilegium meretur amittere, qui permissa sibi abutitur potestate; licet enim alias eleccionem de fratre Thoma factam taliter qualiter ...bus oculis pertransiuimus; noluimus tamen, ymmo neque volumus aut quantum nobis incumbit aliquo modo permittemus, quod ea, que a jure communi exorbitant uel nostri ordinis priuilegiis quoquo modo derogant, ad consequenciam sint trahenda, gratum in hoc nobis ostendendo benigne pietatis affectum, cuius intendimus totis nostre vite temporibus in gaudio reminisci. Valeat vestra magnificencia, et sanitas corporalis leta nobis adherens et nostre salutis auctor vos benigne dirigat et custodiat Dominus noster Ihesus Christus. De monasterio Watzstenensi in crastino beati Calixti, nostris sub sigillis, anno Domini etc. liij. Soror Katherina abbatissa, frater Botolphus confessor cetereque sorores et fratres monasterii Watzstenensis, vestri humiles et deuoti.